ภูเก็ต จะเป็นจังหวัดแรก ที่ฟื้นตัวจากวิกฤติ
300,000 คน คือจำนวนชาวภูเก็ตที่คาดว่าจะได้รับวัคซีนโควิด 19 โดสแรก ภายในสิ้นเดือนพฤษภาคมนี้ คิดเป็นสัดส่วน 56% ของประชากรในจังหวัดภูเก็ตรวมประชากรแฝง 531,000 คน  ทำให้ภูเก็ตเป็นจังหวัดแรกในประเทศไทย ที่คาดว่าจะเกิดภูมิคุ้มกันหมู่  ทั้งหมดก็เพื่อให้แผน ภูเก็ต Sandbox สามารถดำเนินไปได้ภายในวันที่ 1 กรกฎาคม เพื่อฟื้นฟูเศรษฐกิจของภูเก็ตที่บอบช้ำมานานนับปี  ทำไมภูเก็ต อาจจะเป็นจังหวัดแรกในประเทศไทย ที่ฟื้นตัวจากวิกฤติครั้งนี้ได้เร็วที่สุด
20 พ.ค. 2564

ภูเก็ต จะเป็นจังหวัดแรก ที่ฟื้นตัวจากวิกฤต /โดย ลงทุนแมน
300,000 คน คือจำนวนชาวภูเก็ตที่คาดว่าจะได้รับวัคซีนโควิด 19 โดสแรก ภายในสิ้นเดือนพฤษภาคมนี้
คิดเป็นสัดส่วน 56% ของประชากรในจังหวัดภูเก็ตรวมประชากรแฝง 531,000 คน
ทั้งหมดก็เพื่อให้แผน ภูเก็ต Sandbox สามารถดำเนินไปได้ภายในวันที่ 1 กรกฎาคม
เพื่อฟื้นฟูเศรษฐกิจของภูเก็ตที่บอบช้ำมานานนับปี
ทำไมภูเก็ต อาจจะเป็นจังหวัดแรกในประเทศไทย ที่ฟื้นตัวจากวิกฤติครั้งนี้ได้เร็วที่สุด
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
อย่างที่ทุกคนทราบกันดี ว่าจังหวัดภูเก็ต เป็นจังหวัดที่มีเศรษฐกิจพึ่งพาภาคบริการ
โดยเฉพาะการท่องเที่ยว เป็นสัดส่วนที่สูงมาก
ในปี 2562 ช่วงที่การท่องเที่ยวยังเป็นปกติ
ภูเก็ตมีนักท่องเที่ยว 13.8 ล้านคน เป็นนักท่องเที่ยวต่างชาติ 10.8 ล้านคน
มีรายได้จากการท่องเที่ยว 443,000 ล้านบาท เป็นรายได้จากชาวต่างชาติ 393,000 ล้านบาท
หมายความว่า ในสถานการณ์ปกติ นักท่องเที่ยวต่างชาติมีสัดส่วนเกือบ 90% 
ของรายได้จากการท่องเที่ยวในจังหวัดภูเก็ต
นั่นทำให้ในปี 2563 ที่มีการระบาดของโควิด 19 ตั้งแต่ช่วงเดือนมีนาคม 
จนต้องปิดการเดินทางระหว่างประเทศ ทำให้จำนวนนักท่องเที่ยวต่างชาติลดลงอย่างมาก 
หนึ่งในจังหวัดที่ได้รับผลกระทบอย่างหนักหน่วงที่สุดก็คือ ภูเก็ต นั่นเอง
ถึงแม้จะมีการกระตุ้นการท่องเที่ยวภายในประเทศจากภาครัฐ 
แต่รายได้จากการท่องเที่ยวของภูเก็ตในปี 2563 ก็อยู่ที่เพียง 108,000 ล้านบาท
ลดลงจากปี 2562 ถึง 76%
จากเมืองที่คึกคักไปด้วยนักท่องเที่ยว ภูเก็ตกลายเป็นเมืองที่เงียบเหงา กิจการโรงแรมที่พัก 
บริการท่องเที่ยวได้รับผลกระทบอย่างหนัก ต่อเนื่องมาถึงบริการอื่น ๆ ที่เกี่ยวข้อง
ไม่ว่าจะเป็นห้างสรรพสินค้า ร้านอาหาร ร้านขายยา สถานบันเทิง
อัตราการจ้างงานของภูเก็ตลดลง 10% มีผู้คนตกงานมากกว่า 30,000 คน
สำนักงานคลังจังหวัดภูเก็ต ได้คาดการณ์ว่า
ผลิตภัณฑ์มวลรวมจังหวัด หรือ GPP ของจังหวัดภูเก็ตในปี 2563 
จะลดลงเหลือเพียง 86,500 ล้านบาท จากปี 2562 ที่ 212,000 ล้านบาท
นั่นทำให้ GPP ต่อหัวของชาวภูเก็ต ที่เคยสูงถึง 405,000 บาทต่อปี ในปี 2562 
และทำให้ภูเก็ตเป็นจังหวัดที่ร่ำรวยติด Top 10 ของประเทศ
ลดเหลือเพียง 163,000 บาทต่อคนต่อปี ในปี 2563 หรือหายไปเกือบ 60%
สำหรับภูเก็ตแล้ว สิ่งที่จะมาฟื้นฟูเศรษฐกิจที่บอบช้ำ มีเพียงหนทางเดียว 
คือ “การเปิดเมืองเพื่อต้อนรับนักท่องเที่ยวต่างชาติ”
หลังจากที่ต้องทนกับความเงียบเหงามานับปี สิ่งที่ชาวภูเก็ตเฝ้ารอก็เริ่มมีความหวัง
เมื่อต่างประเทศเริ่มมีการฉีดวัคซีนโควิด 19 ตั้งแต่ช่วงเดือนธันวาคม 2563
และประเทศไทยเริ่มนำเข้าวัคซีน Sinovac ในช่วงปลายเดือนกุมภาพันธ์ 2564
นำมาสู่แผน ภูเก็ต Sandbox คือแผนเปิดประเทศรับนักท่องเที่ยวต่างชาติที่ฉีดวัคซีนครบโดสแล้ว ให้สามารถเดินทางท่องเที่ยวในจังหวัดภูเก็ตได้ โดยไม่ต้องกักตัว 
โดยแผนนี้ถูกวางไว้ว่าจะเริ่มขึ้นในวันที่ 1 กรกฎาคม 2564
แต่ก่อนจะเปิด ภูเก็ต Sandbox ได้ สิ่งที่ต้องทำคือการฉีดวัคซีนให้คนในภูเก็ตให้ได้ 70% 
ของประชากรเพื่อให้เกิดภูมิคุ้มกันหมู่ สร้างความมั่นใจให้ทั้งนักท่องเที่ยวต่างชาติ 
และผู้ให้บริการในประเทศ
จึงนำมาสู่การระดมฉีดวัคซีน Sinovac ให้ชาวภูเก็ตที่มีอายุมากกว่า 18 ปีในช่วงเดือนเมษายน 
ซึ่งชาวภูเก็ตทุกสาขาอาชีพก็พร้อมใจกันมารับวัคซีน ทั้งโดสแรกในช่วงต้นเดือน 
และโดสที่ 2 ในช่วงปลายเดือน
จนทำให้มีชาวภูเก็ตได้รับวัคซีนครบ 2 เข็ม แล้วประมาณ 100,000 คน
คิดเป็นสัดส่วน 20% ของประชากรทั้งหมด
ถึงแม้ว่าการระบาดระลอกใหม่ในประเทศช่วงเดือนเมษายน 
จะทำให้แผนการฉีดวัคซีนต้องสะดุด เพราะต้องแบ่งส่วนที่จะจัดสรรให้ภูเก็ต ไปยังจังหวัดอื่น ๆ ที่เกิดการระบาดหนัก
แต่ท้ายที่สุด รัฐบาลก็สามารถจัดหาวัคซีนให้กับภูเก็ตได้ทัน
โดยภายในเดือนพฤษภาคม จะมีการรับวัคซีน Sinovac มาอีก 200,000 โดส
เพื่อเร่งฉีดเข็มแรกให้กับประชากร 200,000 คน ก่อนที่จะได้รับเข็มที่ 2 
ในช่วงกลางเดือนมิถุนายนต่อไป
นั่นหมายความว่า หากแผนการทุกอย่างเป็นไปด้วยดี 
ภายในสิ้นเดือนพฤษภาคม จะมีชาวภูเก็ตได้รับวัคซีนโดสแรก 56% ของประชากรทั้งหมด
ขณะนี้มีการเปิดเส้นทางบินตรง แฟรงก์เฟิร์ต-ภูเก็ต มาตั้งแต่ต้นเดือนเมษายนแล้ว 
แต่ผู้โดยสารก็ยังคงต้องกักตัว 14 วัน ตามประกาศของกระทรวงการต่างประเทศ ตั้งแต่ 1 พฤษภาคม
แต่หากแผนการฉีดวัคซีนเสร็จสมบูรณ์ ก็มีแผนจะขยายการเปิดเส้นทางบินตรง 
ไปยังประเทศอื่น ๆ โดยเฉพาะสหราชอาณาจักร ประเทศในกลุ่มสแกนดิเนเวีย
โดยผู้โดยสารไม่ว่าจะเป็นคนไทยหรือต่างชาติที่จะบินเข้าสนามบินภูเก็ต ต้องแสดงเอกสารฉีดวัคซีนครบ 2 เข็ม หรือผลตรวจโควิด 19 เป็นลบ ไม่เกิน 72 ชั่วโมง
อย่างไรก็ตาม สิ่งที่ต้องควบคุมก็คือ การเดินทางของผู้คนในจังหวัดภูเก็ตไปสู่จังหวัดอื่น ๆ ที่ยังได้รับวัคซีนไม่เพียงพอที่จะทำให้เกิดภูมิคุ้มกันหมู่ ทั้งนักท่องเที่ยวต่างชาติและชาวภูเก็ตเอง
เพราะการได้รับวัคซีนครบโดสแล้ว ไม่ได้หมายความว่าจะไม่ติดเชื้อ และแพร่กระจายเชื้อไม่ได้
ก็เป็นที่น่าติดตามต่อไป ว่าการบริหารการฉีดวัคซีนในภูเก็ต จะบรรลุเป้าหมาย 70% ของประชากรได้หรือไม่ และแผนการภูเก็ต Sandbox จะเป็นอย่างไรต่อไป
หากประสบความสำเร็จ โมเดลของจังหวัดภูเก็ต จะกลายเป็นโมเดลหลัก ในการขยายไปสู่จังหวัดอื่น ๆ ที่พึ่งพานักท่องเที่ยวต่างชาติไม่แพ้กัน ไม่ว่าจะเป็น พังงา, กระบี่, สุราษฎร์ธานี (สมุย), ชลบุรี (พัทยา), เชียงใหม่ หรือแม้แต่กรุงเทพมหานคร..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - ลงทุนแมน
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-